Broj: 711-I-1342-M-157/22-02-17

Zagreb, 8. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Alena Luka, člana Uprave trgovačkog društva Neapolis sport d.o.o.,** za davanjem mišljenja Povjerenstva, na 166. sjednici, održanoj 8. tranja 2022., daje sljedeće:

**MIŠLJENJE**

1. **Na temelju članka 18. stavka 5. ZSSI/21-a, Alen Luk, član Uprave trgovačkog društva Neapolis sport d.o.o., može istovremeno uz obnašanje navedene dužnosti obavljati funkciju predsjednika udruge Teniski klub „Novigrad“** **, ukoliko već nije član upravnog ili nadzornog tijela dvije udruge, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova, te je dužan u imovinskoj kartici navesti podatak o obavljanju navedene funkcije u udruzi.**
2. **Sukladno članku 9. ZSSI/21-a, upućuje se obveznika Alena Luka, ukoliko bi eventualno trgovačko društva Neapolis sport d.o.o. odlučivalo o dodjeli sponzorstava ili drugog oblika dodjele novčanih sredstava udruzi čiji je predsjednik ili član, da to deklarira objavom na internetskoj stranici istog trgovačkog društva te osobama koje bi dodjelama sredstava odlučivale, kao i da se u cijelosti izuzme od sudjelovanja u tom postupku dodjele sredstava te potpisivanja ugovora i za to ovlasti drugu osobu.**
3. **Na temelju članka 17. stavka 2. ZSSI/21-a, ako obveznik Alen Luk dužnost člana Uprave trgovačkog društva Neapolis sport d.o.o. obnaša profesionalno, ne bi mogao istodobno bez prethodnog odobrenja Povjerenstva stalno i redovito obavljati poslove pročelnika Upravnog odjela za poslove ureda gradonačelnika, opće poslove i društvene djelatnosti u Grada Novigrada- Cittanova, osim ako ovu dužnost ne bi obnašao volonterski.**

Obrazloženje

Zahtjev za davanjem mišljenja Povjerenstva podnio je Alen Luk, član Uprave trgovačkog društva Neapolis sport d.o.o. U knjigama ulazne pošte Povjerenstva zahtjev je zaprimljen 24. ožujka 2022. pod poslovnim brojem 711-U-3835-M-157/22-01-3, povodom kojeg se vodi predmet broj M-157/22.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog Zakona, stoga je Alen Luk povodom obnašanja dužnosti člana Uprave trgovačkog društva Neapolis sport d.o.o, obvezan postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznik navodi da je zaposlen na radnom mjestu pročelnika Upravnog odjela za poslove ureda gradonačelnika, opće poslove i društvene djelatnosti u Grada Novigrada- Cittanova te da je ujedno zakonski obveznik kao član Uprave trgovačkog društva Neapolis sport d.o.o., kojem je jedini osnivač Grad Novigrad - Cittanova. Slijedom navedenog, obveznik traži mišljenje Povjerenstva može li za vrijeme obnašanja dužnosti člana Uprave trgovačkog društva Neapolis sport d.o.o. obavljati funkciju predsjednika Sportskog teniskog kluba Novigrad, koji se, između ostalog, financira i sredstvima iz proračuna Grada Novigrada - Cittanova.

Uvidom u podatke sudskog registra nadležnog Trgovačkog suda u Pazinu, utvrđeno je da je jedini osnivač Neapolis sport d.o.o. Grad Novigrad – Cittanova te je Alen Luk jedini član Uprave navedenog trgovačkog društva. Uvidom u Registar udruga koji ustrojava i vodi Ministarstvo pravosuđa i uprave utvrđeno je da je pod registarskim brojem 18000188 upisana udruga Teniski klub „Novigrad“.

Člankom 9. stavcima 1. i 2. ZSSI/21-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, a ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 18. stavkom 5. ZSSI/21-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 16. stavkom 1. Zakona o udrugama („Narodne novine“, broj 74/14., 70/17. i 98/19.) propisano je da članovi upravljaju udrugom neposredno ili putem svojih izabranih predstavnika u tijelima udruge na način propisan statutom, dok je sukladno stavku 3. i 4. istog članka skupština udruge najviše tijelo udruge, dok se statutom udruge, osim skupštine, mogu utvrditi upravna (izvršna), nadzorna i druga tijela udruge.

Obavljanje funkcije predsjednika Sportskog teniskog kluba Novigrad,predstavlja upravnu funkciju u istoj udruzi, u smislu članka 18. stavka 5. ZSSI/21-a.

Stoga obveznik Alen Luk, na temelju navedene zakonske odredbe, može istovremeno uz obnašanje dužnosti člana Uprave trgovačkog društva Neapolis sport d.o.o., obavljati funkciju predsjednika Sportskog teniskog kluba Novigrad, ukoliko već nije član upravnog ili nadzornog tijela dvije udruge, ali bez prava na naknadu ili primanje dara u toj ulozi, osim na naknadu putnih i drugih opravdanih troškova, te je dužan u imovinskoj kartici navesti podatak o obavljanju navedene funkcije u udruzi.

Sukladno članku 9. ZSSI/21-a, upućuje se obveznika Alena Luka, ukoliko bi eventualno trgovačko društva Neapolis sport d.o.o. odlučivalo o dodjeli sponzorstava ili drugog oblika dodjele novčanih sredstava udruzi čiji je predsjednik ili član, da deklarira okolnost obavljanja funkcije u predmetnoj udruzi objavom na internetskoj stranici navedenog trgovačkog društva kao i osobama koje bi o tome odlučivale te da se izuzme od sudjelovanja u postupku dodjele sredstava i potpisivanja ugovora i za to ovlasti drugu osobu, obzirom da ne može biti nepristran kada odlučuje o dodjeli sredstava pravnoj osobi koja je s njim povodom obavljanja ove funkcije interesno povezana.

Ukoliko obveznik Alen Luk dužnost člana Uprave trgovačkog društva Neapolis sport d.o.o. obnaša profesionalno, ne bi mogao istodobno temeljem članka 17. stavka 2. ZSSI/21-a stalno i redovito obavljati posao pročelnika Upravnog odjela za poslove ureda gradonačelnika, opće poslove i društvene djelatnosti u Grada Novigrada- Cittanova, osim ako Povjerenstvo, na njegov prethodni zahtjev, ne izda prethodno odobrenje kojim se utvrđuje da predmetni poslovi ne utječu na zakonito obnašanje javne dužnosti, međutim, ako navedenu dužnost obnaša volonterski mogao bi posao pročelnika obavljati na opisani način.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Alen Luk, putem mail adrese
2. Objava na internetskoj stranici Povjerenstva
3. Pismohrana